
Zsákmányolt IED részegységek műszaki vizsgálata

A Magyar Honvédség hosszú évek óta jelentős erőkkel vesz részt különböző katonai missziókban. A missziókban szolgálókra leselkedő egyik legnagyobb fenyegetést az improvizált robbanóeszközök (IED) jelentik, amelyek nagy része rádió-távvezérlésű. Az ezek ellen folyó harc nem csak műszaki, aknamentesítő feladat, hanem komoly elektronikai hadviselési szakmai kihívás.
A TDK dolgozat témája egy elképzelt rajtaütés során zsákmányolt elektronikai részegységek műszaki vizsgálata. Ennek a célja a bombák készítéséhez alkalmazott építőelemek mind részletesebb megismerése, működésük, műszaki paramétereik meghatározása, amelyek alapján az elektronikai zavarás módszereire, jellemző adataira konkrét ajánlások dolgozhatók ki.
Az első fejezet a ”kosárban” kapott elektronikai áramkörök szemrevételezésével szerezhető információkról ad rendszerezett áttekintést, míg a második egy kiválasztott működő példányon végzett részletes elemzéseket, működési leírást és méréseket mutat be.
A következtetésekben ajánlások fogalmazódnak meg az optimális zavarforma kialakítására és további vizsgálati irányok is megjelölésre kerülnek.



